Bya Elisa Nicholas Ssekitende
Omwami wa Kabaka atwala Ggombolola Mutuba 12 Kkingo Omulangira Matia Mulondo, atandikiddewo okulambula emirimu egyikolebwa mu miruka egy’enjawulo okwetoloola Ggombolola eno, amangu ddala nga yaakava e Mbuga okweyanza obwami mu Maaso ga Beene.
Ono ng’ali wamu nebakulembera nabo Ggombolola eno, batandikidde mu Muluka gw’e Ssenya ogukulemberwa Hajji Yusuf Muyunga, nebalambula ebitundu eby’enjawulo omuli n’amasomero, gyebakubirizza abasomesa okwongera okusomesa Abaana b’eggwanga n’okubaagazisa Olulimi Lwaabwe, kubanga emiti emito gyegyigumizza ekibira.
Agamu ku Masomero agalambuddwa kuliko Our Lady of good Council Ssettaala P/s, Nativity of Our Lady S.S Ssenya, St.Stanslas Ssenya Primary School n’awalala Omulangira n’akubiriza abatwala amasomero okunnyikiza mu Baana Olulimi lwaabwe, n’okukolagana obulungi n’obuweereza bw’obwabwakabaka wakati mukugunjula abaana b’eggwanga.
Ono era asinzidde ku Ssomero lya St.Stanslas Ssenya Primary School okutongoza Enteekateeka y’okunnyikiza emirimo mu Miruka, n’akalaatira abaweeereza ba Beene Okwewaayo Obuteebalira, okuweereza Kabaka waabwe, okuzimba omusingi gwa Buganda ey’enkya oguggumidde, n’okukuuma ekitiibwa kya Kabaka Ssaako okulekewo omukululo eri Emirembe egyijja.
Omwami wa Kabaka ow’omuluka gw’e Ssenya mu Ggombolola ya Mutuba 12 Kkingo mu Ssaza Lya Beene Buddu Hajji Yusuf Muyunga, asinzidde wano webatongolezza Kaweefube w’okunnyikiza obuweereza mu Miruka okutuuka wansi kubantongole, n’awera okukola obuteebalira ng’akolagana nabuli Muntu, n’okuwuliriza.
Abamu ku Basomesa mu Masomero agalambuddwa nga Bakulembeddwaamu omulangira Jjuuko, ne Jascent Nalubimba akulembera Essomero lya Ssenya P.s Basiimye ekyabaami ba Kabaka okubalambula, nebasaba Gavumenti okubaako byebakwasizaako omuli Okuzzaawo eky’okusomesa abaana ennimi zaabwe, aba Private okubayambako ku Butabo abaana mwebasomera, ennyumba z’abasomesa n’ebisulo.
nso_Latn lug_Latn lug_Latn lug_Latn lug_Latn lug_Latn lug_Latn